CELEX: 32020D0441
Language: lt
Date: 1585008000000
Title: Europos Centrinio Banko sprendimas (ES) 2020/441 2020 m. kovo 24 d. kuriuo iš dalies keičiamas Europos Centrinio Banko sprendimas (ES) 2016/948 dėl bendrovių sektoriaus pirkimo programos įgyvendinimo (ECB/2020/18)

25.3.2020   
               
               
                  LT
               
               
                  Europos Sąjungos oficialusis leidinys
               
               
                  L 91/5
               
            
         EUROPOS CENTRINIO BANKO SPRENDIMAS (ES) 2020/441
         2020 m. kovo 24 d.
         kuriuo iš dalies keičiamas Europos Centrinio Banko sprendimas (ES) 2016/948 dėl bendrovių sektoriaus pirkimo programos įgyvendinimo
         (ECB/2020/18)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 12 straipsnio 1 dalies antrą pastraipą kartu su 3 straipsnio 1 dalies pirma įtrauka ir 18 straipsnio 1 dalį,
         kadangi:
         
                     (1)
                  
                  
                     pagal Europos centrinių bankų sistemos ir Europos Centrinio Banko statuto (toliau – ECBS statutas) 18 straipsnio 1 dalį, kad pasiektų Europos centrinių bankų sistemos tikslus, Europos Centrinis Bankas (ECB) kartu su valstybių narių, kurių valiuta yra euro, nacionaliniais centriniais bankais (NCB) gali veikti finansų rinkose, be kita ko, pirkdami ir parduodami likvidžias rinkos priemones;
                  
               
                     (2)
                  
                  
                     Europos Centrinio Banko sprendimu (ES) 2016/948 (ECB/2016/16) (1) buvo sukurta bendrovių sektoriaus pirkimo programa (BSPP). Kartu su trečiąja padengtų obligacijų pirkimo programa, turtu užtikrintų vertybinių popierių pirkimo programa ir viešojo sektoriaus vertybinių popierių pirkimo antrinėse rinkose programa, BSPP yra ECB išplėstos turto pirkimo programos (TPP) dalis. TPP siekiama gerinti pinigų politikos perdavimo mechanizmą, skatinti kredito teikimą euro zonos ekonomikai, palengvinti skolinimosi sąlygas namų ūkiams ir įmonėms ir prisidėti prie to, kad vidutiniu laikotarpiu infliacija tvariai artėtų prie mažesnio kaip 2 %, bet jam artimo lygio, suderinamo su pagrindiniu Europos Centrinio Banko (ECB) tikslu – palaikyti kainų stabilumą;
                  
               
                     (3)
                  
                  
                     atsižvelgdama į išimtines ekonomines ir finansines aplinkybes, susijusias su koronaviruso ligos 2019 (COVID-19) plitimu, 2020 m. kovo 18 d. Valdančioji taryba nusprendė išplėsti tinkamo turto pagal BSPP sąrašą, kad jis apimtų nefinansinius komercinius popierius, nustatydama, kad visi pakankamos kredito kokybės komerciniai popieriai yra tinkami pirkti pagal BSPP;
                  
               
                     (4)
                  
                  
                     siekiant sparčiai reaguoti į dabartinę pandemijos situaciją, šis sprendimas turėtų įsigalioti kitą dieną po jo paskelbimo Europos Sąjungos oficialiajame leidinyje;
                  
               
                     (5)
                  
                  
                     todėl reikėtų atitinkamai iš dalies pakeisti Sprendimą (ES) 2016/948 (ECB/2016/16),
                  
               PRIĖMĖ ŠĮ SPRENDIMĄ:
         
            1 straipsnis
            Dalinis pakeitimas
            Sprendimo (ES) 2016/948 (ECB/2016/16) 2 straipsnio 2 punktas pakeičiamas taip:
            
               
                  „2.   Jei antrinę rinką turinčios skolos priemonės pradinis terminas yra 365/366 dienų ar trumpesnis, minimalus likęs terminas yra 28 dienos tuo metu, kai atitinkamas Eurosistemos centrinis bankas juos perka.
                  Jei antrinę rinką turinčios skolos priemonės pradinis terminas yra 367 dienų ar ilgesnis, minimalus likęs terminas yra 6 mėnesiai ir maksimalus likęs terminas yra 30 metų ir 364 dienos tuo metu, kai atitinkamas Eurosistemos centrinis bankas juos perka“.
               
            
         
         
            2 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.
            
         
         
            Priimta Frankfurte prie Maino 2020 m. kovo 24 d.
            
               
                  ECB Pirmininkė
               
               Christine LAGARDE
            
         
         
            (1)  2016 m. birželio 1 d. Europos Centrinio Banko sprendimas (ES) 2016/948 dėl bendrovių sektoriaus pirkimo programos įgyvendinimo (ECB/2016/16) (OL L 157, 2016 6 15, p. 28).